١-جۆراوجۆریەتی رووخساری ڕووی زەوی سروشتی کیشوەری (ئاسیا). جۆراوجۆریەتی رووخساری ڕووی زەوى سروشتی (ئاسیا) ئەنجامی جۆراوجۆریەتی جیۆلۆجی، شێوەکانی رووی زەوى و ئاو و هەوای کیشوەرەکە بى پلەی یەکەم. (گەشتیار) هەمیشە روو لەو شوێنانە دەکات کە جیاوازن لەو ژینگەیەی لێی و خاوەنی ڕوخساری ڕووی زەوى سەرنج ڕاکێشن.

٢-بوونی ئاووهەوای گەشت و گوزاری: جۆراوجۆریەتی شوێنی ئاووهەوا ، جیاوازی ئاووهەوا لە هەرێمێکەوە بۆ هەرێمێکی تر، جۆراوجۆریەتی کاتی ئاووهەوا ، جیاوازی لە وەرزێکەوە بۆ وەرزێکی تر، لە کیشوەری (ئاسیا) دەرفەتی زیاتری ڕەخساندووە بۆ فەراهەمبوونی ئاووهەوای گەشت و گوزاری لە ئاسیا. لایەنێکی تری گرنگی گەشت و گوزاری ئاووهەوای کیشوەری ئاسیا لە وەدایە کە خواستی گەشتیارانی دەوڵەت و کیشوەرە هەناردەکەرە سەرەکیەکانی گەشتیارانی لە سەرە، (دانیشتوانی ئەوروپا ، ئەمریکای ئەنگلۆ سەکسۆن).

٣-دەوڵەمەندی(ئاسیا) بە ژیانی کێوی: کیشوەری (ئاسیا) بە هۆی گەورەیی ڕووبەرەکەی و جۆراوجۆریەتی سروشتەکەی زۆر دەوڵەمەندە بە ژیانی کێوی (ڕووەکی سروشتی و ئاژەڵ و باڵندەی کێوی). دەوڵەمەندی بە ژیانی کێوی بایەخی گەشت و گوزاری گرنگی هەیە و هۆکاری سەرەکی دامەزراندنی (پارێزراوە سروشتیەکانە) کە بنەمایەکی گرنگی گەشەکردنی چالاکی گەشت و گوزارە. بیرۆکەی بنیادنانی( پارێزراوە سروشتیەکان) کۆنە و لە کیشوەری(ئاسیا)، لە (هیند)، سەری هەڵداوە و دە گەڕێتەوە بۆ ساڵی (٢٥٣)پ.ز و نزیکەی (٢٥%)ی ڕووبەری (پارێزراوە سروشتیەکان)ی جیهان لە سەرەتای سەدەی (٢١) بیست و یەکدا لە کیشوەری (ئاسیا)بووە.

B- بنەما مرۆیەکانی گەشەکردنی چالاکی گەشت و گوزار: گرینگترین بنەما مرۆیەکانی گەشەکردنی چالاکی گەشت و گوزاری لە کیشوەری (ئاسیا) بریتین لە :

١-زۆری ژمارەی دانیشتوانی کیشوەری (ئاسیا)، زیاتر لە (٦٠%) دانیشتوانی جیهان ، کە لەلایەک (خواستی گەشت و گوزاری) پێکدەهێنن و لەلایەکی تر دەستی کاری پێویست دابین دەکەن بۆ کارکردن لە چالاکی گەشت و گوزاریدا. بەرزی ئاستی بژێوی دانیشتوان لە هەندێک لە دەوڵەتانی(ئاسیا) ، دەوڵەتانی کەنداوی عەرەبی ، ژاپۆن و کۆریای باشوور بۆ نموونە هۆکاری زیادبوونی خواستە لەسەر(گەشت و گوزار).

٢-(ئاسیا) خاوەنی چەندین شارەستانی رەسەن و شوێنەواری دێرینە کە بنەمای گرنگی گەشەکردنی گەشت و گوزارە . شارەستانیەتیەکانی (میسۆپۆتامیا ، چین ، هیند............هتد) و شوێنەوارە دێرینەکان توانستێکی گەشت و گوزاری گرنگە.

٣- (ئاسیا) کیشوەرێکی فرە کلتورە کە ئاشنابوون پێی خواستێکی سەرەکی گەشتیارانە. جێی خۆیەتی لێرەدا ئاماژە بکرێت کە ژمارەیەک لە (٧) حەوت سەرسوڕهێنەرە کۆن و نوێکەی جیهان ،( باخچەکانی بابل لە عێراق، دیواری چینی مەزن لە چین، بەترا لە ئوردن، تاج محل لە هیند) دەکەونە کیشوەری (ئاسیا).

٤-کیشوەری (ئاسیا) شوێنی سەرهەڵدانی هەموو ئاینە سەرەکیە زیندووەکانی جیهانە واتە خاوەنی بنەمای گرنگی (گەشت و گوزاری ئاینە). شارەکانی (مەکە ، مەدینە ، قودس ، بەیت، لحم ، نەجەف ، کەربەلا ، لالش، و پەرستگاکانی ئاینەکانی بووزی ، هیندۆسی......هتد) ساڵانە لە لایەن دەیان ملیۆن کەس سەردانیان دەکرێت.

٥-گەشەکردنی بەرچاوی ژێرخان و سەرخانی ئابووری ، واتە گەشەکردن و پێشکەوتنی (تۆر و ئامرازەکانی گواستنەوە، خزمەتگوزارییە داراییەکان ، دام و دەزگا گەشت و گوزاریەکانی وەک شوێنەکانی حەوانەوە و کات بەسەربردن.....هتد) لە هەندێک لە دەوڵەتانی کیشوەری (ئاسیا)، دەوڵەتانی ڕۆژهەڵات و باشووری ڕۆژهەڵاتی (ئاسیا) بە تایبەتی، بنەما و توانستێکی گرنگی گەشەکردنی چالاکی گەشت و گوزاریە لەو دەوڵەتانە.

٦-گەشەکردنی توانستەکانی (گەشت و گوزاری چارەسەری) لە هەندێک لە دەوڵەتانی کیشوەری ئاسیا. بۆ نموونە ساڵانە هەزاران (گەشتیار) ڕووی لە (هیند و چین) و ووڵاتانی تری ئاسیا دەکەن بە مەبەستی چارەسەرکردن بە هۆی کەمی تێچوونی چارەسەرکردن لەو وڵاتانە بە بەراورد بە تێچوونی چارەسەرکردن لە (ئەمریکای ئەنگڵۆ سەکسۆن و ئەوڕوپا) لە لایەک و پێویست نەبوون بە چاوەڕوانکردن لە لایەکیتر.